RAPORT AL COMISIEI CĂTRE PARLAMENTUL EUROPEAN ȘI CONSILIU Fondul de solidaritate al Uniunii Europene – raport anual 2013 /* COM/2015/0118 final */





CUPRINS 1............ Introducere. 3 2............ Cereri în curs din 2012. 4 3............ Cereri noi primite în 2013. 5 4............ Finanțare. 9 5............ Monitorizare. 10 6............ Închderii 11 7............ Propunere de modificare a Regulamentului (CE) nr. 2012/2002 al Consiliului de instituire a Fondului de solidaritate al Uniunii Europene și concluzii 13 1. Introducere Regulamentul (CE) nr. 2012/2002 al Consiliului din 11 noiembrie 2002 de instituire a Fondului de Solidaritate al Uniunii Europene (denumit în continuare „regulamentul”) prevede prezentarea unui raport referitor la activitatea fondului din anul anterior adresat Parlamentului European și Consiliului. Prezentul raport prezintă activitățile Fondului de solidaritate al UE (denumit în continuare „FSUE”) în cursul anului 2013: tratarea cererilor în curs și a celor noi, precum și evaluarea rapoartelor de implementare în vederea pregătirii acestora pentru închidere. Raportul abordează, de asemenea, propunerea de modificare a regulamentului prezentată în cursul anului[1]. În cursul anului 2013, Comisia a primit opt noi cereri de asistență din FSUE, ceea ce reprezintă un an mediu în ceea ce privește numărul de cereri. Patru cereri au fost depuse în luna ianuarie; alte patru cereri au sosit în lunile iulie și august. Trei dintre aceste cereri se refereau la inundațiile din Slovenia, Croația și Austria din octombrie/noiembrie 2012. Cererile primite de la Germania, Austria, Republica Cehă și Ungaria se refereau la inundațiile grave din mai/iunie 2013. Cererea primită din partea Portugaliei se referea la alunecările de noroi și de teren de pe insula Madeira din ianuarie 2013. Cu excepția cererilor primite de la Portugalia și Ungaria, Comisia a acceptat toate cererile de mai sus și a propus mobilizarea FSUE. În plus, Comisia a finalizat evaluarea unei cereri din partea României în curs din 2012 referitoare la secetă și incendii pentru care a propus, de asemenea, mobilizarea fondului. Din punct de vedere financiar, în cursul anului 2013, Comisia a aprobat un ajutor din FSUE în valoare totală de 415,127 milioane de EUR; detaliile sunt descrise în capitolul 4 „Finanțare”. În total, este posibil să se plătească suma de 14,321 milioane de EUR pentru ajutoare, și anume pentru inundațiile din Slovenia și Austria din 2012. Anexele 1 - 3 prezintă pragurile aplicabile pentru mobilizarea fondului pentru 2013, un rezumat al cererilor primite și o listă completă a cererilor soluționate începând din 2002. 2. Cereri în curs din 2012 România (secetă și incendii) În vara anului 2012, o mare parte din teritoriul României a avut de suferit din cauza precipitațiilor foarte reduse și a valurilor repetate de temperaturi extrem de ridicate, care au condus la secetă însoțită de reducerea importantă a recoltei, la numeroase incendii de pădure și vegetație și la un deficit de apă pentru populație, ceea ce a generat probleme la nivelul sistemelor de alimentare cu apă și al sistemelor producătoare de hidro-energie. Ulterior, România a prezentat o cerere de asistență din FSUE la 2 noiembrie 2012. În cazurile de secetă, prevederea din regulament prin care cererile trebuie să fie depuse în termen de 10 săptămâni de la producerea primelor daune nu poate fi aplicată în mod rezonabil. Prin urmare, Comisia a aplicat aceleași principii pe care le-a stabilit atunci când a evaluat prima cerere comparabilă privind intervenția FSUE, și anume în cazul secetei din 2008 din Cipru. În consecință, data la care s-a considerat că seceta a atins nivelul maxim ar trebui considerată punctul de pornire al celor 10 săptămâni ale perioadei de aplicare. În România, perioadele prelungite caracterizate prin precipitații reduse, temperaturi ridicate și numeroase incendii pe parcursul a mai multe luni au condus la dezvoltarea unor condiții de secetă gravă care a afectat aproximativ 2,764 milioane de hectare de terenuri în 35 din cele 41 de județe din România, la acestea adăugându-se, la 25 august 2012, izbucnirea unor incendii forestiere și de vegetație de mare amploare. Prin urmare, Comisia a considerat că data de 25 august 2012 ar trebui acceptată ca reprezentând începutul catastrofei majore. Cererea prezentată Comisiei la 2 noiembrie 2012 a respectat acest termen. În cererea inițială, autoritățile din România estimează daunele directe totale la peste 1,9 miliarde de EUR, ceea ce reprezintă 263 % din pragul normal pentru mobilizarea FSUE în cazul unei catastrofe majore, aplicabil României în 2012, în valoare de 735,487 milioane de EUR (și anume 0,6% din VNB, pe baza datelor din 2010). Această cifră acoperea însă și daunele agricole survenite înainte de data de începere stabilită, care nu pot fi incluse în valoarea totală a daunelor. Comisia a solicitat României să revizuiască evaluarea daunelor. Daunele totale revizuite prezentate de România, mai puțin alte costuri indirecte neeligibile, se ridică la 806,7 milioane de EUR. Peste 99 % din daunele estimate se refereau la activități private din agricultură și sectorul forestier, care nu sunt eligibile pentru ajutor din FSUE, deoarece nu sunt acoperite de tipurile de operațiuni de urgență eligibile în temeiul articolului 3 alineatul (2) din regulament. Prin urmare, costul operațiunilor eligibile în temeiul articolului 3 alineatul (2) s-a ridicat la 2,476 milioane de EUR (și anume, costurile legate de acțiunile de urgență ale serviciilor de salvare, în special combaterea incendiilor și transportul apei, precum și de acțiuni de reabilitare a infrastructurii de distribuție a apei). Având în vedere că valoarea ajutorului din FSUE nu poate depăși costul total al operațiunilor eligibile, Comisia a decis la 3 octombrie 2013 să propună mobilizarea fondului pentru o valoare de 2,476 de milioane de EUR care acoperă costul operațiunilor eligibile. În urma finalizării procedurii bugetare din Consiliu și Parlamentul European și a încheierii acordului de punere în aplicare între Comisie și România, contribuția FSUE a fost plătită la 10 martie 2014. 3. Cereri noi primite în 2013 Inundațiile din Slovenia, Austria și Croația (trei cazuri) La sfârșitul lunii octombrie și începutul lunii noiembrie 2012, ploile abundente care au căzut în Europa de Sud-Est au cauzat revărsarea unor râuri, provocând inundații pe zone extinse în jurul râurilor Sava, Kupa, Mura și Drava din Slovenia și în bazinele hidrografice ale râurilor Mura, Drava și Lavant din Austria, precum și pe teritoriul Croației. Ulterior, toate cele trei țări au depus cereri de asistență financiară din FSUE: Slovenia a depus o cerere pentru o catastrofă majoră, iar cererile Croației și Austriei au fost bazate pe așa-numitul criteriu de „țară învecinată”, conform căruia o țară afectată de aceeași catastrofă ca o țară învecinată în care s-a produs o catastrofă majoră poate beneficia în mod excepțional de asistență financiară din FSUE. (1) Slovenia: Cererea a fost primită la 2 ianuarie 2013, în termenul de 10 săptămâni, după înregistrarea primei daune la 28 octombrie 2012. Daunele directe totale au fost estimate la 359,535 milioane de EUR și provin în special din daune semnificative survenite în agricultură, silvicultură, la infrastructura rutieră locală și la cursurile de apă. Peste 2 500 de locuințe, facilități administrative și economice, precum și 10 școli au suferit daune. Această sumă reprezintă 1,008 % din VNB-ul Sloveniei și depășește cu mult plafonul pentru catastrofe majore de mobilizare a FSUE de 214,021 de milioane de EUR, aplicabil Sloveniei în 2013 (adică 0,6 % din VNB, pe baza datelor din 2011). Drept urmare, la 30 aprilie 2013, Comisia a propus mobilizarea unei asistențe financiare în valoare de 14,081 milioane de EUR. În urma finalizării procedurii bugetare din Consiliu și Parlamentul European și a încheierii acordului de punere în aplicare dintre Comisie și Slovenia, contribuția financiară a fost plătită la 19 noiembrie 2013. (2) Austria: Catastrofa din Slovenia a afectat și Austria, chiar dacă la o scară foarte redusă. Orașul Lavamünd, situat chiar la confluența râurilor Drava (Drau) și Lavant de pe granița Austriei cu Slovenia, a fost inundat cu apă, nivelul acesteia atingând doi metri și provocând daune la clădiri publice, locuințe private, întreprinderi și infrastructura locală. Cererea a fost primită 11 ianuarie 2013, în termenul-limită de 10 săptămâni, după înregistrarea primei daune la 5 noiembrie 2012. Informațiile actualizate au fost primite la 28 februarie 2013. Daunele directe totale cauzate de catastrofă s-au ridicat la 9,6 milioane de EUR. Această sumă reprezintă doar o mică parte din pragul pentru catastrofe majore pentru mobilizarea FSUE, în valoare de 1,798 miliarde de EUR (și anume 0,6 % din VNB-ul Austriei din 2011). Cu toate acestea, având în vedere faptul că inundațiile din Lavamünd au avut aceeași origine ca și catastrofa majoră din Slovenia, autoritățile austriece și-au prezentat cererea în temeiul așa-numitului criteriu de „țară învecinată”. În pofida daunelor reduse, care reprezintă doar 0,53 % din prag, FSUE a putut fi mobilizat. Contribuția financiară din partea fondului, în valoare de 240 000 de EUR, a fost plătită la 19 noiembrie 2013. (3) Croația: Croația, care, la momentul catastrofei intra sub incidența domeniului de aplicare a FSUE ca țară aflată în proces de negociere a aderării sale la UE, și-a prezentat cererea la 3 ianuarie 2013, în termenul de 10 săptămâni de la data înregistrării primei daune, la 26 octombrie 2012. Croația a raportat că au survenit daune semnificative la infrastructură, precum și la proprietățile publice și private din 9 județe, iar în 4 dintre acestea catastrofa a avut efecte grave asupra economiei locale și a condițiilor de trai ale aproximativ 795 000 de locuitori. Agricultura și silvicultura, instalațiile industriale și comerciale, gospodăriile private, digurile, podurile și cheiurile din zona de coastă a Croației au fost în mod special afectate. Au fost inundate mai multe sute de locuințe private și a fost necesară evacuarea locuitorilor. În celelalte 5 județe, măsurile de protecție împotriva inundațiilor luate de Hrvatske vode (Societatea croată de ape) au evitat daunele la proprietatea privată. Autoritățile croate au estimat daunele directe totale la peste 11,463 milioane de EUR. Având în vedere că această sumă este în mod clar sub pragul de 259,805 milioane de EUR pentru mobilizarea FSUE (și anume 0,6% din VNB-ul Croației din 2011), catastrofa nu a fost calificată drept „catastrofă naturală majoră”. Cu toate acestea, la fel ca și Austria, Croația a invocat criteriul de „țară învecinată”, care a fost acceptat de Comisie. Contribuția financiară din partea fondului, în valoare de 286 587 de EUR, a fost plătită la 15 ianuarie 2014. Inundațiile din Europa Centrală (patru cazuri) În lunile mai și iunie 2013, Europa Centrală a fost afectată de o situație meteorologică foarte similară celei care a condus la inundațiile din 2002, cele mai grave din ultimii 100 de ani, și ulterior la crearea FSUE. Din nou, Germania, Austria și Republica Cehă au fost afectate de inundații extreme. Ungaria a fost, de asemenea, afectată, deși într-o măsură mult mai mică. În pofida unor niveluri parțial mai ridicate de inundații, daunele globale, deși foarte ridicate, au fost mai mici decât cele din 2002, în special în Austria și în Republica Cehă, nu în ultimul rând datorită eficacității măsurilor de protecție împotriva inundațiilor și de control al riscurilor introduse începând cu anul 2002. Ulterior, Germania a prezentat o cerere de asistență financiară din FSUE în temeiul criteriului pentru catastrofe majore, iar cererile Austriei și Republicii Cehe au fost depuse în temeiul așa-numitului criteriu de„țară învecinată”. Ungaria a solicitat ajutor în temeiul criteriului pentru „catastrofe regionale extraordinare”. (1) Germania: Cererea a fost primită la 24 iulie 2013, în termenul de 10 săptămâni de la înregistrarea primei daune la 18 mai 2013. Pe suprafețe întinse din Germania s-au înregistrat cantități de precipitații extrem de abundente, iar nivelurile apei au înregistrat valori record în cazul a numeroase râuri. Inundațiile au fost mai extinse și mai grave decât inundațiile din august 2002 și decât inundațiile record anterioare din iulie 1954. În total, douăsprezece landuri germane au fost direct afectate, opt persoane și-au pierdut viața, iar cel puțin 128 de persoane au fost rănite. Peste 100 000 de persoane au fost evacuate din zonele inundate, în total fiind afectate de catastrofă aproape 600 000 de persoane. 32 000 de locuințe au fost deteriorate sau distruse în întregime și s-au raportat daune importante la infrastructura publică. Autoritățile germane au estimat daunele directe totale la peste 8,153 miliarde de EUR. Deoarece această sumă depășește cu mult pragul necesar de 3,679 miliarde de EUR aplicabil Germaniei în 2013 pentru mobilizarea FSUE (3 miliarde de EUR la prețurile din 2002), catastrofa a fost clasificată drept catastrofă naturală majoră. La 3 octombrie 2013, Comisia a propus mobilizarea unei asistențe financiare în valoare de 360,454 milioane de EUR. Bugetul rectificativ corespunzător (care acoperă, de asemenea, cazurile Austriei și Cehiei descrise mai jos) a fost adoptat de Consiliu și Parlamentul European la 20 noiembrie 2013, dar cu condiția ca o mare parte a creditelor necesare să fie disponibile numai în 2014. În consecință, contribuția FSUE a fost plătită la 19 martie 2014, după încheierea acordului de punere în aplicare dintre Comisie și Germania. (2) Austria: Comisia a primit cererea la 6 august 2013, în termenul de 10 săptămâni de la data înregistrării primei daune, la 30 mai 2013. Inundațiile au afectat șapte din cele nouă landuri austriece, în special Tirol, Salzburg și Vorarlberg, Austria superioară și inferioară, cu o populație de aproximativ 4,6 milioane de locuitori. În anumite bazine hidrografice (Saalach, Salzach, Inn și cursul superior al Dunării), inundațiile au atins nivelul cel mai ridicat din ultimii 500 de ani. Acestea au avut ca rezultat deteriorarea pe scară largă a infrastructurilor, în special a infrastructurilor de protecție de-a lungul râurilor, a celor din sectorul transporturilor și al apelor/apelor reziduale. Au fost deteriorate sau distruse case și proprietăți private, iar recolta a peste 22 000 de hectare de teren agricol a fost compromisă din cauza inundațiilor. Peste 300 de întreprinderi au suferit daune directe, dintre care unele din sectorul deosebit de important al turismului. Daunele directe totale au fost estimate la 866,462 milioane de EUR. Având în vedere că această sumă este sub pragul de 1,798 miliarde de EUR (și anume 0,6% din VNB-ul Austriei), catastrofa nu este clasificată drept „catastrofă majoră”. Deoarece catastrofa majoră din Germania a fost cauzată de același fenomen meteorologic, cererea Austriei a fost acceptată în temeiul criteriului de „țară învecinată” din regulament. Comisia a decis la 3 octombrie 2013 să propună asistență financiară în valoare de 21,662 de milioane de EUR pentru Austria. Contribuția financiară din partea fondului a fost plătită la 14 februarie 2014. (3) Republica Cehă: Comisia a primit cererea la 8 august 2013, în termenul de 10 săptămâni de la data înregistrării primei daune, la 2 iunie 2013. Ploi torențiale au provocat inundații așa cum au loc la fiecare 50 de ani, în special în bazinele hidrografice ale râurilor Berounka, Vltava și Labe, și au afectat în special regiunile Boemia de Sud, Plzeň, Boemia Centrală, Hradec Králové, Liberec, Ústí și orașul Praga, adică aproximativ 54 % din teritoriul Republicii Cehe, fiind afectată în mod direct peste o treime din populația Republicii Cehe. 15 persoane și-au pierdut viața, iar 23 000 au trebuit să fie evacuate. Inundațiile au deteriorat sau distrus în special infrastructura de transport (căi ferate, drumuri și poduri etc.), rețele de telecomunicații, sisteme de alimentare cu apă și de epurare a apelor reziduale, precum și rețelele de energie electrică și gaze. Au fost afectate peste 7 000 de locuințe private. Serviciile de sănătate și serviciile sociale, întreprinderile, sectorul agricol și sectorul forestier au suferit și ele daune semnificative. Daunele directe totale au fost estimate la 637, 131 milioane de EUR. Această sumă reprezintă 73 % din pragul de 871, 618 milioane de EUR (și anume 0,6 % din VNB-ul Republicii Cehe) și, prin urmare, catastrofa nu poate fi considerată „catastrofă majoră”. Cu toate acestea, ca și în cazul Austriei, originea meteorologică a inundațiilor din Republica Cehă a fost aceeași ca cea a catastrofei majore din Germania. Cererea s-a bazat, prin urmare, pe așa-numitul criteriu de „țară învecinată”. Comisia a decis la 3 octombrie 2013 să propună Republicii Cehe asistență financiară în valoare de 15,928 milioane EUR. În urma adoptării modificării bugetare corespunzătoare de către Consiliu și Parlamentul European și a încheierii acordului de punere în aplicare dintre Comisie și Republica Cehă, contribuția FSUE a fost plătită la 19 martie 2014. (4) Ungaria: Valul de inundații extreme de pe fluviul Dunărea și afluenții săi din amonte în Germania și Austria a ajuns în Ungaria la 4 iunie și a părăsit țara la 14 iunie 2013. Zona cel mai grav afectată a fost concentrată în Ungaria Centrală, în Budapesta și în jurul acestui oraș, unde daunele au survenit în infrastructură, în special în sectorul transporturilor, la sistemele de alimentare cu apă și de epurare a apelor reziduale, telecomunicații, sănătate, educație, locuințe și întreprinderi. Aproximativ 2 500 de hectare de terenuri agricole au fost inundate, ceea ce a dus la pierderea recoltei. Cu toate acestea, au putut fi evitate daune cu o amploare și mai mare datorită operațiunilor de urgență foarte intense. Comisia a primit cererea Ungariei la 13 august 2013, în termenul de 10 săptămâni de la data înregistrării primei daune, la 4 iunie 2013. Autoritățile din Ungaria au estimat daunele directe totale la 27,951 milioane de EUR. Această sumă a reprezentat mai puțin de 5% din pragul pentru catastrofe majore pentru mobilizarea FSUE în valoare de 569,258 milioane de EUR (și anume 0,6 % din VNB-ul Ungariei) și, prin urmare, până în prezent, catastrofa nu poate fi clasificată drept o „catastrofă majoră”. Criteriul „țării învecinate” nu a putut fi aplicat întrucât niciunul dintre vecinii Ungariei nu a suferit o catastrofă majoră în urma inundațiilor. Prin urmare, cererea a fost examinată pe baza criteriilor stabilite pentru așa-numitele „catastrofe regionale extraordinare”. Cu toate acestea, în urma evaluării, Comisia a concluzionat că cererea Ungariei nu îndeplinea criteriile excepționale pentru o catastrofă regională, astfel cum este prevăzut în regulament, deoarece nu a furnizat nicio dovadă pentru repercusiuni grave și de durată asupra condițiilor de viață ale populației și asupra stabilității economice din regiunea afectată. La 3 octombrie 2013, Comisia a decis să respingă cererea, deoarece catastrofa nu poate fi considerată ca fiind o catastrofă extraordinară în înțelesul regulamentului. Autoritățile din Ungaria au fost informate cu privire la acest aspect. Inundații și alunecări de teren în Madeira (Portugalia) La 4 și 5 noiembrie 2012, precipitații neobișnuit de abundente în anumite părți ale regiunii autonome portugheze Madeira au declanșat alunecări de teren și inundații ce au cauzat daune infrastructurii publice, proprietății private și în agricultură. În consecință, Portugalia a prezentat o cerere de asistență financiară din FSUE, care a fost primită de Comisie la 14 ianuarie 2013, în termenul-limită de 10 săptămâni. Portugalia a raportat o valoare totală a daunelor directe de 25,7 milioane de EUR, care a reprezentat doar 2,5 % din pragul pentru catastrofe majore de 987,376 milioane de EUR (și anume 0,6 % din VNB). Prin urmare, cererea a fost examinată pe baza criteriilor stabilite pentru așa-numitele„catastrofe regionale extraordinare”. Având în vedere impactul limitat al catastrofei asupra populației insulei Madeira și a stabilității economice și în ciuda statutului acestei insule de regiune ultraperiferică, Comisia a concluzionat că cererea nu îndeplinește criteriile excepționale privind o catastrofă regională, astfel cum se prevede în regulament. La 22 aprilie 2013, Comisia a decis să respingă cererea, deoarece catastrofa nu poate fi considerată ca fiind o catastrofă extraordinară în înțelesul regulamentului. Autoritățile portugheze au fost informate cu privire la acest aspect. În cazul în care se mobilizează o contribuție financiară din fond, întreaga sumă trebuie utilizată în termen de 12 luni de la data la care Comisia a plătit-o. Contribuția financiară poate fi utilizată exclusiv pentru acțiunile urgente și de refacere de primă necesitate, astfel cum sunt definite la articolul 3 din regulament. 4. Finanțare În 2013, autoritatea bugetară a aprobat contribuții financiare din fond pentru șapte cazuri privind cereri primite în 2012 și 2013. Proiectul preliminar de buget rectificativ corespunzător nr. 5 pentru anul 2013 pentru cereri primite în 2013 din partea Sloveniei, Austriei și Croației (inundațiile din octombrie/noiembrie 2012) a fost finalizat la 11 septembrie 2013[2]. În urma adoptării deciziilor de subvenționare și a încheierii acordurilor de punere în aplicare, plățile pentru Slovenia și Austria au fost efectuate la 19 noiembrie 2013. În ceea ce privește Croația, plata a fost efectuată la 15 ianuarie 2014. Proiectul preliminar de buget rectificativ nr. 9 pentru anul 2013 a acoperit catastrofele provocate de inundații în Germania, Austria și Republica Cehă în mai/iunie 2013 și cererea României în legătură cu seceta și incendiile din 2012[3]. 150 de milioane de EUR în credite de plată (dintr-un total de 400,5 milioane de EUR) au fost puse la dispoziție abia în 2014. Plățile pentru toate cele patru cazuri au fost efectuate în urma reportării creditelor bugetare în 2014. Contribuții financiare din Fondul de Solidaritate - buget aprobat în 2013 Statul beneficiar || Catastrofă || Categorie || Suma (EUR) Slovenia || Inundații 2012 || Majoră || 14 081 355 Austria || Inundații 2012 || Țară vecină || 240 000 Croația || Inundații 2012 || Țară vecină || 286 587 Germania || Inundații 2013 || Majoră || 360 453 575 Austria || Inundații 2013 || Țară vecină || 21 661 550 Republica Cehă || Inundații 2013 || Țară vecină || 15 928 275 România || Secetă și incendii în 2012 || Majoră || 2 475 689 TOTAL || 415 127 031 5. Monitorizare În cursul anului 2013, Comisia a efectuat vizite de monitorizare în trei țări beneficiare, pentru a discuta cu privire la sistemele de implementare instituite și pentru a răspunde la întrebări specifice ridicate de către autoritățile de punere în aplicare: – în Lorca (Spania) la 5 februarie 2013 în legătură cu 21,071 milioane de EUR reprezentând contribuția financiară primită în urma cutremurului care a afectat orașul Lorca la 11 mai 2011. – în Genoa (Italia) la 23 aprilie 2013 în legătură cu 18,062 milioane de EUR reprezentând contribuția financiară primită în urma inundațiilor care au afectat Liguria și Toscana în 2011. – în Bologna (Italia) la 5 iunie 2013 în legătură cu 670,192 milioane de EUR reprezentând contribuția financiară primită în urma cutremurelor devastatoare care au afectat regiunile Emilia-Romagna, Lombardia și Veneto în 20 mai 2012. Vizitele efectuate de Comisie au oferit o asigurare rezonabilă că autoritățile competente efectuează punerea în aplicare și controalele într-o manieră transparentă și corectă, cu respectarea normelor impuse de regulament, decizia de acordare a grantului și acordul de punere în aplicare. La primirea rapoartelor finale, Comisia va efectua noi analize și va lua măsurile corespunzătoare, după caz. 6. Închiderii Articolul 8 alineatul (2) din regulament prevede că nu mai târziu de șase luni de la expirarea perioadei de un an de la data plății contribuției financiare, statul beneficiar are obligația de a prezenta un raport privind execuția financiară a contribuției financiare („raport de punere în aplicare”), împreună cu o declarație de justificare a cheltuielilor („declarație de validitate”). La finalul acestei proceduri, Comisia decide întreruperea asistenței din fond. Drept urmare, în cursul anului 2013 au fost închise patru dosare: (1) Germania, furtuna Kyrill din 2007: contribuția financiară din partea fondului s-a ridicat la 166,91 milioane de EUR. Germania a prezentat, la 9 iulie 2009, raportul său de punere în aplicare, inclusiv 15 declarații de valabilitate întocmite de landurile germane afectate de furtună. Activitatea de audit a Comisiei a necesitat informații suplimentare din partea autorităților germane, care au fost prezentate în mai 2012. Germania a declarat că o sumă de 9 778,59 de EUR a fost acoperită ulterior de o terță parte. Regulamentul prevede că sumele acoperite de o terță parte trebuie să fie returnate Comisiei. Această sumă a fost recuperată de Comisie în aprilie 2013 și cazul a fost închis în mai 2013. (2) Franța, furtuna Klaus din 2009: contribuția financiară din partea fondului s-a ridicat la 109,38 milioane de EUR. Raportul de punere în aplicare din partea Franței a fost primit la 31 august 2011. În urma unui audit intern efectuat de către autoritățile franceze, valoarea cheltuielilor neeligibile declarate s-a ridicat la 1,105 milioane de EUR. Această sumă a fost ulterior corectată la suma de 1,066 milioane de EUR. În plus, evaluarea Comisiei a arătat că este necesar să se solicite Franței informații suplimentare privind declarația de valabilitate. În august 2013, Direcția Generală Buget a Comisiei Europene a inițiat procedura de compensare în raport cu suma de 1,066 milioane de EUR, pentru o plată din Fondul franco-european pentru dezvoltare regională. Franța nu a prezentat obiecții, iar compensarea a fost executată la 21 august 2013. Cazul a fost închis. (3) Grecia, inundațiile din Evros din 2006: contribuția financiară din partea fondului s-a ridicat la 9,31 milioane de EUR. Raportul de punere în aplicare al Greciei a fost primit de Comisie în iulie 2009. A fost nevoie să se solicite informații suplimentare din partea Greciei în aprilie 2010 și iunie 2012. Grecia și-a trimis răspunsurile finale în aprilie 2013, ceea ce a permis soluționarea tuturor chestiunilor în curs privind declarația de validitate. Cazul a fost închis în noiembrie 2013. (4) Italia, cutremurul din Abruzzo survenit în 2009: contribuția financiară s-a ridicat la 493,77 milioane de EUR. Raportul de punere în aplicare a fost primit de către Comisie în ianuarie 2011. Italia a raportat cheltuieli eligibile de 919,98 milioane de EUR, depășind contribuția FSUE cu 426,12 milioane de EUR. Având în vedere valoarea contribuției financiare, acest caz a fost auditat de către Comisie și supus și unui audit al performanței efectuat de Curtea Europeană de Conturi. Raportul final de audit al performanței efectuat de Curtea Europeană de Conturi a fost publicat în februarie 2013 (Raportul special nr. 24/2012). Raportul final de audit al Comisiei a fost trimis Italiei în mai 2013. În urma auditului Comisiei au fost constatate cheltuieli neeligibile. Italia ar putea exclude legal cheltuielile neregulamentare din cele declarate și totuși să justifice o sumă suficientă de cheltuieli periodice pentru a acoperi totalitatea contribuției financiare a FSUE. În consecință, constatările respective nu au avut niciun impact financiar asupra bugetului UE și nu a fost necesară recuperarea fondurilor UE. Cazul a fost închis la 27 noiembrie 2013. În 2013, Comisia a primit nouă rapoarte noi de punere în aplicare pentru cazurile referitoare la inundațiile din 2010: din partea Slovaciei, Poloniei, Republicii Cehe, Ungariei, Croației, României și Sloveniei. Croația și Republica Cehă au prezentat rapoarte pentru catastrofele care au avut loc în primăvara și toamna anului 2010. În plus, Comisia a primit un raport din partea Italiei în legătură cu inundațiile din regiunea Veneto din 2011. La sfârșitul perioadei acoperite de prezentul raport anual, evaluarea acestor rapoarte privind punerea în aplicare era în curs. 7. Propunere de modificare a Regulamentului (CE) nr. 2012/2002 al Consiliului de instituire a Fondului de solidaritate al Uniunii Europene și concluzii La fel ca în anii precedenți, doar o mică parte din cererile de ajutor primite au fost legate de catastrofe majore (două dintr-un total de opt cazuri), în timp ce toate celelalte șase cereri priveau catastrofe regionale extraordinare sau erau bazate pe criteriul de „țară învecinată”. La fel ca în anii precedenți, activitatea de evaluare a modului în care cererile privind catastrofe regionale îndeplineau criteriile excepționale stabilite în regulament s-a dovedit a fi dificilă și îndelungată. Per ansamblu, punerea în aplicare a Fondului de solidaritate în 2013, la fel ca și experiența din anii anteriori, confirmă opinia Comisiei conform căreia s-ar putea aduce îmbunătățiri semnificative cu privire la funcționarea fondului, în special o reacție mai bună, prin ajustarea unui număr limitat de dispoziții ale regulamentului, păstrând în același timp scopul și caracterul fondului și fără a se modifica aspectele legate de finanțare și de volumul cheltuielilor permise. Prin urmare, în baza comunicării sale din 2011 privind „Viitorul Fondului de solidaritate al Uniunii Europene”[4], Comisia a prezentat la jumătatea anului 2013 o propunere legislativă de modificare a regulamentului[5]. Această propunere conținea în special elemente menite să facă modul în care se recurge la fond mai eficient și mai simplu, instituind criterii mai clare privind beneficiarii, simplificând normele existente astfel încât ajutoarele să poată fi plătite mai rapid decât înainte, introducând posibilitatea unor plăți în avans, precizând mai clar cine va fi eligibil și pentru ce anume, mai ales în cazul catastrofelor regionale, și concentrându-se pe prevenirea dezastrelor și strategiile de gestionare a riscului pentru statele membre, inclusiv punerea în aplicare pe deplin a legislației relevante a Uniunii privind prevenirea și gestionarea riscului de catastrofe și utilizarea finanțării disponibile din partea Uniunii pentru investiții relevante. Deliberările cu privire la propunere au început la sfârșitul lunii noiembrie în Parlamentul European și la Consiliu cu Președinția lituaniană în decembrie. Negocierile au fost încheiate în cadrul președinției elene, în 2014. Regulamentul (UE) nr. 661/2014 al Parlamentului European și al Consiliului din 15 mai 2014 de modificare a Regulamentului (CE) nr. 2012/2002 al Consiliului de instituire a Fondului de solidaritate al Uniunii Europene a intrat în vioare la 28 iunie 2014. Rezultatele vor fi prezentate în raportul anual pentru 2014. [1] Propunere de regulament al Parlamentului European și al Consiliului de modificare a Regulamentului (CE) nr. 2012/2002 al Consiliului de instituire a Fondului de Solidaritate al Uniunii Europene, COM(2013) 522 final, 25.7.2013. [2] Bugetul rectificativ (BR) nr. 5 pentru anul 2013 include mobilizarea sumei de 14 607 942 EUR în credite de angajament și de plată din Fondul de solidaritate al UE, ca urmare a inundațiilor care au afectat Slovenia, Croația și Austria în toamna anului 2012. Jurnalul Oficial L 327, 6.12.2013. [3] Bugetul rectificativ (BR) nr. 9 pentru anul 2013 vizează mobilizarea Fondului de solidaritate al UE pentru sumele de 400,5 milioane EUR reprezentând credite de angajament și 250 de milioane de EUR reprezentând credite de plată. Propus de către Comisie la 3 octombrie 2013 [COM (2013)691], modificat de Consiliu la 30 octombrie 2013 și aprobat de Parlamentul European la 20 noiembrie 2013. Jurnalul Oficial L 49, 19.2.2014. [4] COM(2011) 613 final [5] COM(2013)522 Anexa I: Fondul de solidaritate al UE - Pragurile fixate pentru catastrofe majore aplicabile în 2013 (pe baza cifrelor Eurostat din 2011 pentru venitul național brut) Pentru mobilizarea Fondului de solidaritate se aplică praguri specifice fiecărei țări definite ca daune directe totale care depășesc 0,6 % din VNB sau 3 miliarde de EUR la prețurile din 2002 pe baza unor date Eurostat armonizate. Se aplică cea mai scăzută sumă. (în milioane EUR) || Țara || VNB 2011*1) || 0,6% din VNB* || Catastrofă majoră pragul din 2013* AT || AUSTRIA || 299 685 || 1 798,112 || 1 798,112 BE || BELGIA || 373 893 || 2 243,358 || 2 243,358 BG || BULGARIA || 37 475 || 224,850 || 224,850 CY || CIPRU || 17 932 || 107,591 || 107,591 CZ || REPUBLICA CEHĂ || 145 270 || 871,618 || 871,618 DE || GERMANIA || 2 640 910 || 15 845,460 || 3 678,755** DK || DANEMARCA || 246 267 || 1 477,602 || 1 477,602 EE || ESTONIA || 15 120 || 90,719 || 90,719 EL || GRECIA || 202 482 || 1 214,894 || 1 214,894 ES || SPANIA || 1 041 900 || 6 251,400 || 3 678,755** FI || FINLANDA || 190 393 || 1 142,358 || 1 142,358 FR || FRANȚA || 2 034 214 || 12 205,284 || 3 678.755** HR || CROAȚIA || 43 301 || 259,805 || 259,805 HU || UNGARIA || 94 876 || 569,258 || 569,258 IE || IRLANDA || 128 301 || 769,804 || 769,804 IS || ISLANDA || 8 566 || 51,396 || 51,396 IT || ITALIA || 1 567 632 || 9 405,793 || 3 678,755** LT || LITUANIA || 29 666 || 177,998 || 177,998 LU || LUXEMBURG (MARELE DUCAT) || 30 773 || 184,639 || 184,639 LV || LETONIA || 20 319 || 121,912 || 121,912 ME || MUNTENEGRU 2) || 3 234 || 19 405 || 19 405 MT || MALTA || 6 136 || 36,813 || 36,813 NL || ȚĂRILE DE JOS || 607 180 || 3 643,080 || 3 643,080 PL || POLONIA || 354 282 || 2 125,691 || 2 125,691 PT || PORTUGALIA || 164 563 || 987,376 || 987,376 RO || ROMÂNIA || 129 607 || 777,644 || 777,644 SE || SUEDIA || 397 634 || 2 385,806 || 2 385,806 SI || SLOVENIA || 35 670 || 214,021 || 214,021 SK || SLOVACIA || 67 587 || 405,524 || 405,524 TR || TURCIA || 416 062 || 2 496,370 || 2 496,370 UK || REGATUL UNIT || 1 773 819 || 10 642,914 || 3 678,755** * Cifre rotunjite ** ~ 3 miliarde EUR la prețurile din 2002 1 Sursa: Eurostat 2 Sursa: Cifrele referitoare la VNB pentru Muntenegru nu sunt disponibile; în locul lor se utilizează cifrele privind PIB-ul din baza de date AMECO (baza de date macroeconomice anuale a Direcției Generale Afaceri Economice și Financiare/DG ECFIN). Anexa II: Fondul de solidaritate al UE - Cereri în curs din 2012 și cereri noi primite în 2013 Anul || 2012 || 2013 Țara solicitantă || RO || SI || HR || AT || PT || DE || AT || CZ || HU Denumirea și natura catastrofei || secetă și incendii în 2012 || inundații 2012 || inundații 2012 || inundații Lavamünd 2012 || viiturile din Madeira 2012 || inundații 2013 || inundații 2013 || inundații 2013 || inundații 2013 Data primelor daune || 25/8/2012 || 28/10/2012 || 26/10/2012 || 5/11/2012 || 5/11/2012 || 18/5/2013 || 30/5/2013 || 2/6/2013 || 4/6/2013 Termen limită pentru depunerea cererilor || 3/11/2012 || 6/1/2013 || 4/1/2013 || 14/1/2013 || 14/1/2013 || 27/7/2013 || 8/8/2013 || 11/8/2013 || 13/8/2013 Data cererii (primită de Comisie) || 2/11/2012 || 2/1/2013 || 3/1/2013 || 11/1/2013 || 14/1/2013 || 24/7/2013 || 6/8/2013 || 8/8/2013 || 13/8/2013 Informații complete disponibile la || 30/5/2013 || ~ || ~ || 28/2/2013 || ~ || ~ || 28/2/2013 || ~ || ~ Pragul pentru catastrofe majore (în milioane EUR) || 735,487 || 214,021 || 259,805 || 1 798,112 || 987,376 || 3 678,755 || 1 798,112 || 871,618 || 569,258 Valoarea totală a daunelor directe acceptate de Comisie (în milioane de euro) || 806,72 || 359,535 || 11,463 || 9,600 || 25,700 || 8 153,500 || 866,462 || 637,131 || 27,951 Categorie || majoră || majoră || țară vecină || țară vecină || regională || majoră || țară vecină || țară vecină || regională Daune/prag || 109,69 % || 167,99 % || 4,41 % || 0,53 % || 2,60 % || 221,64 % || 48,19 % || 73,10 % || 4,91 % Costul operațiunilor eligibile (în milioane de euro) || 2,476 || 249,608 || 4,489 || 1,600 || 19,815 || 3 289,400 || 350,334 || 416,368 || 19,070 Costul eligibil/totalul daunelor || 0,31 % || 69,43 % || 39,16 % || 16,67 % || 77,10 % || 40,34 % || 40,43 % || 65,35 % || 68,23 % Ajutor/cost eligibil || 100 % || 5,64 % || 6,38 % || 15,00 % || ~ || 10,96 % || 6,18 % || 3,83 % || ~ Nivelul ajutorului (în % din totalul daunelor) || 0,31 % || 3,92 % || 2,50 % || 2,50 % || ~ || 4,42 % || 2,50 % || 2,50 % || ~ Data deciziei de acordare a grantului || 9/12/2013 || 4/10/2013 || 3/10/2013 || 4/10/2013 || respinsă || 9/12/2013 || 9/12/2013 || 9/12/2013 || respinsă Data acordului de punere în aplicare (adoptat) || 30/1/2014 || 15/10/2013 || 15/10/2013 || 15/10/2013 || ~ || 7/2/2014 || 22/1/2014 || 15/1/2014 || ~ Ajutor acordat (€) || 2 475 689 || 14 081 355 || 286 587 || 240 000 || ~ || 360 453 575 || 21 661 550 || 15 928 275 || ~ Anexa III: Cereri prezentate Fondului de solidaritate al Uniunii Europene începând din 2002 Anul || Țara || Natura catastrofei || Daune (milioane EUR) || Categorie || Ajutor acordat (milioane EUR) 2 0 0 2 || 1 || AT || Inundații || 2 900 || majoră || 134 2 || CZ || Inundații || 2 300 || majoră || 129 3 || FR || Inundații (Le Gard) || 835 || regională || 21 4 || DE || Inundații || 9 100 || majoră || 444 Totalul ajutorului pentru cererile din 2002 || || || 728 2 0 0 3 || 1 || ES || Scurgeri de produse petroliere (Prestige) || 436 || regională || 8,626 2 || IT || Cutremur (Molise/Apulia) || 1 558 || regională || 30,826 3 || IT || Erupție vulcanică (Etna) || 894 || regională || 16,798 4 || IT || Inundații (nordul Italiei) || 1 900 || (majoră) || Cerere respinsă 5 || GR || Condiții climatice adverse în timpul iernii || (de precizat) || (majoră/neclare) || Cerere respinsă 6 || PT || Incendii forestiere || 1 228 || majoră || 48,539 7 || FR || Incendii de pădure (sudul Franței) || 531 || (regională) || Cerere respinsă 8 || ES || Incendii de pădure (frontiera portugheză) || 53 || țară vecină || 1,331 9 || MT || Inundații || 30 || majoră || 0,961 10 || IT || Inundații (Friuli Veneția-Giulia) || (525) || (regională) || Cerere respinsă Totalul ajutorului pentru cererile din 2003 || || || 107,081 2 0 0 4 || 1 || FR || Inundații (delta fluviului Ron) || 785 || regională || 19,625 2 || ES || Inundații (Malaga) || (73) || (regională) || Cerere respinsă 3 -9 || ES || Incendii forestiere (șapte cereri) || (480) || (regională) || toate cele 7 cereri respinse 10 || SK || Inundații || (29) || (regională) || Cerere respinsă 11 || SI || Cutremur || (13) || (regională) || cerere retrasă Totalul ajutorului pentru cererile din 2004 || || || 19,625 2 0 0 5 || 1 || SK || Furtună (munții Tatra) || 203 || majoră || 5,668 2 || IT || Inundații (Sardinia) || (223. supraestimare) || (regională) || Cerere respinsă 3 || EE || Furtună || 48 || majoră || 1,29 4 || LV || Furtună || 193 || majoră || 9,487 5 || SE || Furtuna „Gudrun” || 2 297 || majoră || 81,725 6 || LT || Furtună || 15 || țară vecină || 0,379 7 || GR || Inundațiile din Evros || (112) || (regională) || Cerere respinsă 8 || RO || Inundațiile din primăvară || 489 || majoră || 18,798 9 || BG || Inundațiile din primăvară || 222 || majoră || 9,722 10 || BG || Inundațiile din vară || 237 || majoră || 10,632 11 || RO || Inundațiile din vară || 1 050 || majoră || 52,4 12 || AT || Inundații (Tyrol/Vorarlberg) || 592 || regională || 14,799 Totalul ajutorului pentru cererile din 2005 || || || 204,905 Anul || Țara || Natura catastrofei || Daune (milioane EUR) || Categorie || Ajutor acordat (milioane EUR) 2 0 0 6 || 1 || UK || Explozia de la depozitul de carburant de la Buncefield || (700) || (regională) || cerere retrasă 2 || GR || Inundațiile din Evros || 372 || regională || 9,306 3 || HU || Inundații || 519 || majoră || 15,064 4 || ES || Incendii de pădure (Galicia) || (91) || (regională) || Cerere respinsă Totalul ajutorului pentru cererile din 2006 || || || 24,370 2 0 0 7 || 1 || DE || Furtuna „Kyrill” || 4750 || majoră || 166,9 2 || FR || La Réunion Ciclonul „Gamede” || 211 || regională || 5,29 3 || ES || Inundațiile din El Hierro || (18) || (regională) || Cerere respinsă 4 || ES || Inundațiile din La Mancha || (66) || (regională) || Cerere respinsă 5 || UK || Inundații || 4 612 || majoră || 162,387 6 || CY || Incendii forestiere || (38) || (regională) || Cerere respinsă 7 || ES || Incendiile de pădure din insulele Canare || (144) || (regională) || Cerere respinsă 8 -16 || IT || 9 cereri pentru incendii forestiere în 9 regiuni || — || (regională) || cerere neacceptată, termen nerespectat 17 || FR || Furtuna Dean/Martinica || 509 || regională || 12,78 18 || GR || Incendii forestiere || 2 118 || majoră || 89,769 19 || SI || Inundații || 233 || majoră || 8,254 Totalul ajutorului pentru cererile din 2007 || || || 445,380 2 0 0 8 || 1 || CY || Secetă || 165,4 || majoră || 7,605 2 || RO || Inundații || 471,4 || regională || 11,785 Totalul ajutorului pentru cererile din 2008 || || || 19,390 || 2 0 0 9 || 1 || FR || Furtuna Klaus || 3 805,5 || majoră || 109,377 || 2 || IT || Cutremurul din Abruzzo || 10 212,0 || majoră || 493,771 || 3 || GR || Incendii forestiere || (152,8) || (regională) || Cerere respinsă || 4 || CY || Furtuni || (2,6) || (regională) || Cerere respinsă || 5 || GR || Inundațiile din Evia || (83,2) || (regională) || Cerere respinsă || 6 || IT || Torentele noroioase din Messina || (598,9) || (regională) || Cerere respinsă || Totalul ajutorului pentru cererile din 2009 || || || 603,148 || 2 0 1 0 || 1 || IE || Inundații 2009 || 520,9 || regională || 13,022 || 2 || IT || Inundații (Toscana) || (211,7) || (regională) || Cerere respinsă || 3 || ES || Inundații (Andaluzia) || (709,7) || (regională) || Cerere respinsă || 4 || PT || Torente noroioase și alunecări de teren în Madeira || 1 080 || majoră || 31,256 || 5 || FR || Furtuna Xynthia || 1 425 || regională || 35,636 || 6 || SK || Inundații || 649,9 || majoră || 20,431 || 7 || PL || Inundații || 2 993,7 || majoră || 105,567 || 8 || CZ || Inundațiile din primăvară || 204,5 || țară vecină || 5,111 || 9 || HU || Inundații || 719,3 || majoră || 22,486 || 10 || HR || Inundațiile din primăvară || 153,04 || țară vecină || 3,826 Anul || Țara || Natura catastrofei || Daune (milioane EUR) || Categorie || Ajutor acordat (milioane EUR) 2 0 1 0 || 11 || FR || Inundațiile din Var || (703-778) || (regională) || Cerere respinsă 12 || RO || Inundații || 875,75 || majoră || 24,968 13 || CZ || Inundațiile din toamnă || 436,5 || regională || 10,912 14 || DE || Inundațiile din Sachsen || (937,7) || (regională) || Cerere respinsă 15 || HR || Inundațiile din toamnă || 47 || țară vecină || 1,175 16 || SI || Inundațiile din toamnă || 251,3 || majoră || 7,460 17 || HU || Deversare de nămol roșu || (174,32) || (regională) || Cerere respinsă Totalul ajutorului pentru cererile din 2010 || || || 281,849 2 0 1 1 || 1 || IT || Inundațiile din Veneto - 2010 || 676,36 || regională || 16,909 2 || ES || Cutremurul din Lorca din anul 2011 || 842,84 || regională || 21,071 3 || CY || Explozia de la baza navală - 2011 || (357) || (majoră/artificială) || Cerere respinsă 4 || IT || Inundațiile din Liguria și Toscana - 2011 || 722,5 || regională || 18,062 Totalul ajutorului pentru cererile din 2011 || || || 56,042 2 0 1 2 || 1 || IT || Condiții meteorologice extrem de nefavorabile 2012 || (2735) || (regională) || Cerere respinsă 2 || IT || O serie de cutremure în 2012 || 13 274 || majoră || 670,192 3 || ES || Incendiile forestiere din Valencia 2012 || (155,7) || (regională) || Cerere respinsă 4 || ES || Incendiile din Insulele Canare 2012 || (72,2) || (regională) || Cerere respinsă 5 || RO || Incendii forestiere în 2012 || 806,7 || majoră || 2,475 6 || ES || Incendiile din Malaga 2012 || (22,43) || (regională) || cerere retrasă 7 || ES || Inundațiile din Andaluzia, Murcia și Valencia din 2012 || (409) || (regională) || Cerere respinsă Totalul ajutorului pentru cererile din 2012 || || || 672,667 2 0 1 3 || 1 || SI || Inundații 2012 || 359,5 || majoră || 14,081 2 || HR || Inundații 2012 || 11,5 || țară vecină || 0,287 3 || AT || Inundații 2012 || 9,6 || țară vecină || 0,240 4 || PT || Torente noroioase și alunecări de teren în Madeira în 2012 || (25,7) || (regională) || Cerere respinsă 5 || DE || Inundații 2013 || 8 153,5 || majoră || 360,454 6 || AT || Inundații 2013 || 866,4 || țară vecină || 21,662 7 || CZ || Inundații 2013 || 637,1 || țară vecină || 15,928 8 || HU || Inundații 2013 || (28) || (regională) || Cerere respinsă Totalul ajutorului pentru cererile din 2013 || || || 412,652 Totalul general al ajutorului aprobat începând din 2002 || 3 575,119000 de milioane de EUR